|  |
| --- |
| **Budapest Főváros VII. kerület Erzsébetváros Önkormányzata**  **dr. Jávori Péter Városüzemeltetési Iroda vezetője** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2022. november 15 - ei rendkívüli**

**ülésére**

|  |  |
| --- | --- |
| **Tárgy:** | Mobilparkolás tárgyában a Magyar Telekom Nyrt.-vel történő előfizetői keretszerződés megkötésének engedélyezése |

**Készítette:**

Major-Pálinkás Alexa

üzemeltetési ügyintéző

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű** **szavazattöbbség szükséges**

**Tisztelt Bizottság!**

Budapest Főváros VII. Kerület Erzsébetvárosi Polgármesteri Hivatala 2021.02.03. napi hatálybalépéssel Szolgáltatási keretszerződést (száma: ICCM5680304) kötött a Magyar Telekom Nyrt.-vel (továbbiakban: Szolgáltató) *mobil távközlési szolgáltatások közbeszerzése tárgyában*, amely az aláírásától számított 12 hónapig, 2023.02.10. napjáig hatályos. A hatályban lévő Szolgáltatási keretszerződés *mobil távközlési szolgáltatások* beszerzésére irányult, keretében jelenleg nincs lehetőség mobilparkolást indítani a mobilflottában lévő telefonszámokról.

A Városüzemeltetési Iroda által végzett felmérés alapján megállapításra került, hogy a mobilparkolás szolgáltatásra folyamatos és valós az igény.

A felmérés során 18 fő jelezte igényét a mobilparkolás szolgáltatásra. A Szolgáltatás előzetesen jelzett havidíja 1 főre vetítve nettó 1.000,- Ft + ÁFA. A *Budapest Főváros VII. Kerület Erzsébetváros Önkormányzata és Budapest Főváros VII. Kerület Erzsébetvárosi Polgármesteri Hivatala X/1/2022. (VIII.25.) számú szabályzata a vezetékes-, és a hivatali mobiltelefonok használatáró*l (továbbiakban: Szabályzat) szerint a maximálisan parkolásra költhető összeg havonta bruttó 10.000,- Ft/fő. Az esetleges újabb igények felmerülésének kezelésére a kötelezettségvállalás összegét 20 főnek megfelelő keretösszegben indokolt maximalizálni. Tekintettel arra, hogy nem megbecsülhető a felhasználás mértéke, előfordulhatnak olyan esetek, amikor az előzetesen megbecsült bruttó 10.000,- Ft-os összeg felhasználónként nem elegendő. Ennek okán nagyobb keretösszeg meghatározása (15.000,- Ft/fő) szükséges függetlenül attól, hogy a Szabályzatban foglaltak szerint a bruttó 10.000 Ft-nál nagyobb összeg továbbszámlázásra kerül.

A fentiek alapján Budapest Főváros VII. Kerület Erzsébetváros Polgármesteri Hivatala (a továbbiakban: Hivatal) részére szükséges a felmerült igények alapján Előfizetői keretszerződés megkötését kezdeményezni.

A Hivatal által igényelt mobilparkolás szolgáltatás bruttó 15.000,- Ft/fő alapul vételével az alábbiak szerint alakul:

|  |  |  |
| --- | --- | --- |
|  | Nettó összeg | Bruttó összeg |
| 1 főre havidíj | 1.000,- Ft | 1.270,- Ft |
| 1 fő esetében | 7.874,- Ft | 10.000,- Ft |
| 1 fő esetében maximum havidíj 10.000,- Ft felett | 11.811,- Ft | 15.000,- Ft |
| 20 fő esetében havidíj | 236.220,- Ft | 300.000,- Ft |
| mobilparkolás összege 6 hónapra számolva | 1.417.320,- Ft | 1.799.964,- Ft |

A Szolgáltatási keretszerződés aláírásával csatlakoztunk a Digitális Kormányzati Ügynökség Zrt. (továbbiakban: DKÜ), mint Beszerző és a Szolgáltató között létrejött Keretmegállapodáshoz (azonosító: DKM01MSZOLG620), amely Keretmegállapodás – a DKÜ egyoldalú nyilatkozatával – **2023.06.10.** napjáig van hatályban. A Keretmegállapodás lejáratát követően ismételten csatlakozni kívánunk a DKÜ és a mobiltávközlési szolgáltatást nyújtó között létrejövő Keretmegállapodáshoz figyelembe véve annak kedvezményes konstrukcióját.

A mobilparkolási szolgáltatásra vonatkozó Előfizetői keretszerződés megkötése határozott időtartamra történne, melynek tervezett hatálya, igazodva a Keretmegállapodás lejártáig **2023.06.10**.

*A Felelős Akkreditált Közbeszerzési Szaktanácsadó szakvéleménye szerint a beszerezni kívánt mobilparkolási szolgáltatás nem funkcionál önállóan, elkülönülten a mobiltávközlési szolgáltatástól, hanem a mobilparkolási szolgáltatás kizárólag a korábban beszerzett mobiltávközlési szolgáltatással együtt működik.*

*A mobilparkolási szolgáltatás – mint a korábbi keretszerződés alapján nyújtott "általános jellegű" távközlési szolgáltatás – kiegészítő szolgáltatásának minősül.  A mobilparkolási szolgáltatás nem külön előfizetésként, külön telefonszámmal működne, hanem a korábbi keretszerződés alapján jelenleg meglévő bizonyos telefonszámokhoz hozzárendelik a mobilparkolási szolgáltatást. Ezek a tények a két szolgáltatás egybeszámítását eredményezik.*

*A Hivatal és a Szolgáltató által 2022. február 10. napján „mobiltávközlési szolgáltatások tárgyában” kötött Szolgáltatási keretszerződés hatálybalépését megelőzően, a Közbeszerzési és Ellátási Főigazgatóság (továbbiakban: KEF) által lefolytatott központi közbeszerzési eljárás műszaki leírása kifejezetten hangsúlyozza, hogy a mobilvásárlások, illetve a mobilparkolások nem számolhatók el a „KEF-es” keretszerződés terhére.*

*Felelős Akkreditált Közbeszerzési Szaktanácsadó szakmai állásfoglalása szerint sem az eltérő szolgáltatási tárgy, sem pedig a külön-külön történő számlázás nem támasztja alá elegendő mértékben a két szolgáltatás külön-külön történő kezelését az egybeszámítási vizsgálat során, mivel a mobilparkolási szolgáltatás nem tud független működni a mobiltávközlési szolgáltatásoktól.*

*A fenti tények és körülmények alapján aránytalanul nagyobb kockázatvállalást jelentene a két szolgáltatás becsült értékének külön-külön számítása, mint a két szolgáltatás becsült értékének egybeszámítása. Javasolt ezért a kiválasztandó beszerzési eljárási rendet az egybeszámított érték alapján megválasztani.*

A jelenleg hatályban lévő Szolgáltatási keretszerződés értéke **nettó 8.800.000,- Ft + ÁFA.** A megkötni kívánt keretszerződés **becsült értéke nettó 1.500.000,- Ft + ÁFA**.

Fentekre tekintettel az alkalmazandó eljárásrendet az egybeszámított becsült érték alapján kell meghatározni.

A két beszerzés becsült értéke összesen **nettó 10.300.000,-Ft + ÁFA** keretösszeg.

Fentiek értelmében Budapest Főváros VII. Kerület Erzsébetváros Önkormányzatának és Polgármesteri Hivatalának Beszerzési Szabályzata (a továbbiakban: Szabályzat) IV. Fejezet 1.2. d) pont alapján a jelen beszerzés a nettó 10.000.000,- Ft összeget elérő vagy meghaladó beszerzési érték esetén alkalmazandó eljárásrendbe tartozik. A Szabályzat IV. Fejezet 2.4. pontja alapján:

1. *A beszerzési eljárást lezáró érdemi döntés meghozatala az a) pontban meghatározottak kivételével minden esetben a Pénzügyi és Kerületfejlesztési Bizottság hatáskörébe tartozik. E döntéshez szükséges előterjesztést a beszerzés tárgya szerinti Szakiroda készíti elő.”*

A szükséges fedezet rendelkezésre áll a Budapest Főváros VII. Kerület Erzsébetváros Önkormányzata 2022. évi költségvetéséről szóló Budapest Főváros VII. Kerület Erzsébetváros Önkormányzata Képviselő-testületének 6/2022. (II. 17.) önkormányzati rendelete 5101 – Dologi kiadások során.

Kérem a Tisztelt Bizottságot, hogy az előterjesztést megtárgyalni és a Magyar Telekom Nyrt.-vel történő szerződéskötést engedélyezni szíveskedjenek.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága ......./2022. (XI.15.) határozata előfizetői keretszerződés megkötésének engedélyezése a Magyar Telekom Nyrt.-vel mobilparkolás tárgyában**

Budapest Főváros VII. Kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy engedélyezi a Magyar Telekom Nyrt. (székhely: 1097 Budapest, Könyves Kálmán krt. 36., cégjegyzékszám: 01 10 041928, adószám: 10773381-2-44, képviseli: Pardi László), valamint Budapest Főváros VII. Kerület Erzsébetvárosi Polgármesteri Hivatal közötti szerződéskötést mobilparkolás tárgyában nettó 1.500.000,- forint + ÁFA, bruttó 1.905.000,- forint összegben 2022. december 1. - 2023. június 10. közötti időtartamra.

**Felelős:** Tóth László jegyző

**Határidő:** PKB ülést követően

Mellékletek:

* Felelős Akkreditált Közbeszerzési Szaktanácsadó szakvéleménye
* Magyar Telekom Nyrt.-vel kötendő előfizetői keretszerződés

Budapest, 2022. november 3.

dr. Jávori Péter

Városüzemeltetési Iroda vezetője